KFO, santoorspeler betower met Indiese musiek | Netwerk24
Deur Elretha Britz 19 Januarie 2020 12:00
Die santoorspeler Rahul Sharma wat volgende maand saam met die Kaapstadse Filharmoniese Orkes in die Kunstekaap optree.
'n Santoor, soortgelyk aan 'n harmonium, is 'n tradisionele Indiese musiekinstrument met 100 snare. Dit word horisontaal op die speler se skoot geplaas en die snare word met ligte houtslaners aan die kunstenaar se vingers bespeel.
Rahul Sharma, wat saam met sy pa dié tradisionele Indiese instrument na die wêreldverhoog geneem het, het self die werke op die program vir santoor en orkes verwerk. Dit sluit klassieke Indiese musiek, folk- en ligte klassieke musiek in.
Sharma sê hy het al met baie kunstenaars oor die wêreld heen saamgewerk, maar 'n uitvoering met 'n orkes is vir hom 'n eerste.
Die Grammy-wenner Deep Forest, pianis Richard Clayderman en jazzmeester Kenny G was al van sy medemusici. Sharma het ook die rockgenre met sy santoor beproef en 'n prys vir sy instrumentale Hindoemusiek ontvang.
Daar is geen genre waarvoor hy terugdeins nie, ook nie 'n rolprentklankbaan nie. Op die Bollywood-musiekpryse-seremonie in 2002 is hy as die beste debuutmusiekregisseur vir die Hindoefliek Mujhse Dosti Karoge bekroon.
Sharma het ook verskeie CD's opgeneem, waarvan sommige saam met sy pa, Pandit Sharma, wat sy seun vanaf sy 13de jaar in die kuns van santoormusiek onderrig het.
Louis Heyneman, uitvoerende hoof van die KFO, sê hy sien uit na die orkes se tweede uitvoering van Indiese musiek. Die eerste was Symphony of Ghazal en die komende is Symphony of Santoor.